***Проект!***

**НАРЕДБА № ...**

**от …………... г.**

**за изискванията към годишния доклад за професионалната схема и за реда и начина за предоставяне на данни за управлението на професионална схема на чуждестранно предприятие осигурител**

**Раздел I
Общи положения**

1. С наредбата се уреждат:

 1. изискванията към вида, формата и съдържанието на годишния доклад за професионалната схема;

2. редът и начинът за предоставяне на данни от пенсионноосигурителното дружество за управлението на професионална схема на чуждестранно предприятие осигурител.

**Раздел II
Изисквания към вида, формата и съдържанието на годишния доклад за професионалната схема**

1. (1) Годишният доклад за професионалната схема се изготвя в писмена форма и се подписва и подпечатва от управляващите и представляващите пенсионноосигурителното дружество, съответно чуждестранната институция.

(2) Информацията в доклада по ал. 1 трябва да е представена по последователен, пълен и ясен начин.

1. Годишният доклад за професионалната схема задължително съдържа:

1. наименование, единен идентификационен код и идентификационен код на правния субект на пенсионноосигурителното дружество, наименование, единен идентификационен код и идентификационен код на правния субект на фонда за допълнително доброволно пенсионно осигуряване по професионални схеми, съответно – наименование и идентификационен код на чуждестранната институция;

2. наименование и идентификационен код на предприятието осигурител;

3. номер и дата на сключения договор с предприятието осигурител;

4. брой на осигурените лица и пенсионерите по професионалната схема в началото на отчетния период и брой на осигурените лица и пенсионерите към края на отчетния период, в това число брой на новите осигурени лица и пенсионери, лицата, прехвърлили всички свои средства, лицата, на които са изплатени всички средства, и починалите лица през периода;

5. размер на натрупаните средства по професионалната схема в началото и в края на отчетния период, в това число от вноски за сметка на предприятието осигурител и за сметка на осигурените лица;

6. размер на постъпилите вноски по професионалната схема през отчетния период по месеци, в това число за сметка на предприятието осигурител и за сметка на осигурените лица;

7. такси и удръжки, събрани при управлението на професионалната схема през отчетния период;

8. данни за телефон и лице за контакти с пенсионноосигурителното дружество, съответно – с чуждестранната институция, за предоставяне на допълнителна информация.

1. Размерът на натрупаните средства по професионалната схема по чл. 3, т. 5 се представя от пенсионноосигурителното дружество в лева и брой дялове, като се посочва и стойността на един дял на фонда, валидна към началото, съответно към края на отчетния период.
2. (1) Информацията, която пенсионноосигурителното дружество включва в доклада съгласно чл. 3, т. 7, съдържа:
3. инвестиционна такса съгласно правилника за организацията и дейността на фонда за допълнително доброволно пенсионно осигуряване по професионални схеми;
4. други такси и удръжки поотделно за отчетния период:

а) размер на встъпителната такса - по месеци и общо за годината;

б) размер на удръжките от осигурителни вноски - по месеци и общо за годината, в т.ч. от вноски на предприятието осигурител и от вноски на осигурените лица;

в) размер на допълнителните такси - общо за годината.

(2) Информацията, която чуждестранната институция включва в доклада съгласно чл. 3, т. 7, съдържа всички такси и удръжки, събрани през отчетния период съгласно прилаганите от нея правила.

1. Пенсионноосигурителното дружество, съответно – чуждестранната институция, може да включи в годишния доклад допълнителна информация относно:

1. управлението през отчетната година на фонда за допълнително доброволно пенсионно осигуряване по професионални схеми, съответно – на чуждестранната институция, и за поетите рискове при инвестиране на средствата, включително за значимите събития, които са повлияли на дейността на дружеството, съответно – на чуждестранната институция, при управление на средствата;

2. изпълнението на задълженията по осигурителния договор;

3. отражението върху схемата, в това число и върху правата и задълженията на предприятието осигурител и осигурените лица, на измененията и допълненията в нормативната уредба и/или в правилника за организацията и дейността на фонда, настъпили през отчетната година, съответно – на приложимите към схемата правила.

**Раздел III
Ред и начин за предоставяне на информация за управлението на професионалната схема**

1. (1) При управление на професионална схема на чуждестранно предприятие осигурител пенсионноосигурителното дружество представя в срок до 20 дни след края на всеки месец информация по образец, утвърден от заместник-председателя на комисията, ръководещ управление „Осигурителен надзор“, в съответствие с характеристиките на професионалната схема и приложимите разпоредби от законодателството на приемащата държава членка, свързани с инвестиционната дейност*.*

(2) Информацията се представя в електронен вид, подписана с квалифициран електронен подпис.

**ДОПЪЛНИТЕЛНА РАЗПОРЕДБА**

**§ 1**. По смисъла на наредбата „отчетен период“ е периодът от 1 януари до 31 декември включително на отчетната година. В случай че професионалната схема е регистрирана през отчетната година, за начало на първия отчетен период се счита датата на регистрацията й.

**ЗАКЛЮЧИТЕЛНИ РАЗПОРЕДБИ**

**§ 2**. Наредбата се издава на основание чл. 229в, ал. 15 и чл. 252, ал. 2 от Кодекса за социално осигуряване и е приета с решение № ..... от ....... г. на Комисията за финансов надзор.

**§ 3**. Наредбата влиза в сила в деня на обнародването й в „Държавен вестник“.